ما هي الشركات القوية 


أول ما نفكر فيه بصفة عامة ، حاجة بسيطة جدا ،سؤال بسيط جدا........ و لكن صدقوني مش دايما بيحصل 

بأقابل ناس كتير أوى اشترت في أسهم وباعتها واشترت تانى ، ولكن عمرها ما فكرت تسأل السؤال البسيط دة ... 
" الشركة دى بتشتغل في إيه "

إيه المنتج بتاعها ، سلعة ولا خدمة ؟ ما الطلب على منتجاتها ، وهل يمكن أن يتوقف هذا الطلب ...؟

الشركات مقسمة إلى قطاعات وفقا لطبيعة نشاط كل شركة منهم ...

إيه رأيكم .. نشوف القطاعات وبعدين نختار من هذه القطاعات بعض الشركات القوية ،


ونشوف .. ؟.

بداية عندنا في مصر ... وحتى الآن .... الشركات التي تضمن الطلب على منتجاتها ولا يتوقع أن يتوقف الطلب هي شركات المطاحن 
التي تعتبر من شركات الدعم الإستراتيجي .. 
شركات ذات أسهم دفاعية أي بمثابة حماية من انهيار رأس المال نتيجة مغامرة غير محسوبة أو مخاطر غير متوقعة.
لآن مش ممكن طبعا وإحنا تعددانا فاق بدايات السبعين مليون أن نتوقف عن تناول الخبز ؟ صح .....؟؟
يبقى دائما هناك طلب .... وهذا الطلب متوقع له الزيادة بصورة دائمة ..مع زيادة السكان .. 
وبالتالي الشركات دى بيكون لها أرباح شبه مضمونة ، 
وخللي بالك الشركات دى مدعومة من الدولة حتى الآن _ لغاية لما يتم تخصيصها أو بيعها هيه كمان _ 
والدعم من الحكومة علشان بتفرض سعر منخفض لرغيف العيش ، وبالتالي تعوض هذه الشركات عن احتمالات خسائرها، يبقى هنا الدولة شاركت في ضمان أرباح هذه الشركات. 


فمن غير المحتمل أن يتوقف الشعب عن تناول الخبز ، ومع الزيادة المطردة في تعداد السكان يكون الطلب على الخبز أمرا لا نقاش فيه .


وإضافة إلى قطاع المطاحن هناك شركات الإيصالات، لأن برضه من غير المنتظر أن يتوقف الناس عن استعمال التليفونات والموبايل ووسائل التكنولوجيا الحديثة ، خدمة لن تتوقف والطلب عليها مازال في ازدياد ، والخدمة تتطلب استخدامها ودوام الاشتراك فيها بأي طريقة ، وبالتالي فان هذه الشركات قد ضمنت أرباحا عالية .


وكذلك قطاع الأسمنت وقطاع المقاولات وشركات الإسكان ... والطلب علي منتجات هذه القطاعات بيزيد نتيجة زيادة الطلب علي الأسمنت سواء بالسوق المحلى أو الدولي وكذلك نتيجة لزيادة حركة البناء والاستثمار العقاري.
وبيتبع هذا القطاع قطاع أخر هو الخدمات المعاونة للمقاولات ، مثل البويات والصناعات الكيماوية، وقطاع الأجهزة المنزلية(للتوضيح يعنى مثل أوليمبيك مثلا وشركة إيديال، وغيره ........ ).

طيب ..
وصلنا لنقطة مهمة .. عندنا قطاعات.. هنختار منها شركات.. أقوى الشركات ... 
واختيارنا للشركة هيكون من متابعة الميزانيات الدورية الربع سنوية التي تفرض هيئة سوق المال الشركات المقيدة بها على عرضها بالصحف اليومية وتفرض غرامات على من يتأخر في إعلانها ، وبتوقف تداولها لبعض الوقت ، زى ما بشوفوا أحيانا أثناء الجلسة ، 
وبعدين نتابع نتائج الشركات بكل قطاع ، ونقارنها بفترة سابقة ، هل زادت ولا فى هبوط ولا ثابتة ، لو كانت في زيادة يبقى هيكون زيادة في الأرباح الموزعة أو على العكس ثباتها عاما بعد عام والعكس صحيح.

الموضوع كدة .. 
عاوزنا ندخل في المذاكرة بجد .. 

إحنا هنحط فلوس ... هنشترى ... صح ؟؟

يبقى لازم نعرف.... أول خطوات الاحتراف ... نطلع السلم من أوله .... نعرف يعنى إيه ( التحليل المالي ) أو الأساسي ، و كمان التحليل الفني .....
علشان لما نسمع نقدر نفهم ، ولما نفهم هنحلل اللي بنسمعه .. ونعرف نشترى صح ..


طيب .. هوه إيه الفرق بينهم ..
ببساطة شديدة .. وباختصار 

التحليل الأساسي هو تقييم سعر السهم العادل و التنبوء بأسعاره المستهدفة مستقبلا ، من قراءة القوائم المالية الخاصة به واستخراج بعض المؤشرات منها ( كمضاعف الربحية والأحتياطى مثلا).
ويراعى هنا الأحداث والأخبار الجوهرية للسهم ويفضل منها - الحقيقية ومن مصادر موثوقة - مثل خطط التوسع وزيادات رأس المال والدراسات التي تتنبأ بتأثير ذلك على السعر مستقبلا.

أما
 التحليل الفني فهو دراسة لوضع السهم في محاوله للتنبؤ بالسلوك الذي سيتبعه سعره في المستقبل،
ويكون ذلك بالاعتماد على أسعار السهم التاريخية (فالتاريخ غالبا يعيد نفسه) وباستخدام الرسوم البيانية ومؤشرات تم وضعها لهذا الغرض.
د. جيهان جمال

